2015-03-18 13 val. Lietuvos Respublikos Seimo Konstitucijos salėje vyko Narkomanijos ir alkoholizmo prevencijos komisijos (toliau-Komisijos)  posėdis skirtas Komisijos 10-mečiui paminėti. Komisijos posėdyje taip pat dalyvavo 2004-2008 metų  Seimo kadencijos ir 2008-2012 metų Seimo kadencijos Komisijos pirmininkės Ramunė Visockytė ir Vincė Vaidevutė Margevičienė ir Komisijos nariai,  įvairių valstybės institucijų, savivaldybių ir visuomeninių organizacijų atstovai. 
[bookmark: _GoBack]Posėdyje pranešimus prevencijos, sveikatos, reabilitacijos, reintegracijos ir narkotikų užkardymo klausimais skaitė: Valstybinio psichikos centro direktorė Ona Davidonienė,  Užkrečiamųjų ligų centro direktorius prof. Saulius Čaplinskas, Vilniaus Respublikinės universitetinės ligoninės Toksikologijos centro vadovas Robertas  Badaras, reabilitacijos bendruomenių asociacijos prezidentas Valdas Šiškus,  VšĮ „Mano guru“ direktorė Reda Sutkuvienė, Kriminalinės policijos biuro  Organizuoto nusikalstamumo 3-osios valdybos viršininkė Rūta Jašinskienė, Švietimo ir mokslo ministerijos vyr. specialistas Algimantas Šimaitis.  
2004 metais Lietuvos Respublikos Seimo suformuluoti Komisijai pagrindiniai ilgalaikiai tikslai – užtikrinti valstybės interesus ir sudaryti palankias sąlygas įgyvendinti valstybės narkomanijos prevencijos ir narkotikų kontrolės politiką. Nuo 2008 metų Komisijos tikslai ir uždaviniai papildyti  tabako ir alkoholio kontrolės bei alkoholizmo prevencijos sritimis. 
10 metų Komisijos prioritetinės kryptis - valstybės strategijos ir politikos, orientuotos į narkomanijos, alkoholizmo ir rūkymo prevenciją, narkotikų, tabako ir alkoholio kontrolę formavimas, prioritetų nustatymas. Tarptautinių konvencijų ir rekomendacijų (Jungtinių Tautų Organizacijos, Europos Tarybos, Europos Sąjungos) įgyvendinimas nacionaliniuose įstatymuose narkotikų, tabako ir alkoholio kontrolės, narkomanijos, alkoholizmo ir rūkymo prevencijos klausimais.







 
